Veľká súťaž na GAMe

Štuntská rada a vedenie Gymnázia Angely Merici vyhlasuje súťaž o:

najkrajší návrh **loga** alebo **erbu**

Gymnázia Angely Merici

 Zapojiť sa môžu všetci, ktorí sú spätí s našou školou: študenti (súčasní i  bývalí), pedagogickí aj nepedagogickí pracovníci školy a rodičia.

**Veď my už logo máme...! Či nie?**

Erb Serviam, ktorý máme na našich stránkach, je symbolom všetkých uršulínskych škôl na celom svete. Je univerzálny a sme na neho patrične hrdí. Ale každá škola môže mať aj svoj jedinečný symbol, ktorý by samozrejme mal vychádzať z erbu Serviam.

Preto by bolo dobré, aby sme prv pochopili, čo vlastne symbolizujú jeho prvky, aby autori erbu alebo loga mohli vhodne niektoré z nich zakomponovať do svojho návrhu.

* Slovo „Serviam“ pochádza z latinčiny a znamená “Budem slúžiť” Bohu a ľuďom a symbolizuje cnosť oddanosti (nadšenia, lojálnosti). Učí nás ako zabúdať na seba a myslieť viac na druhých.
Slovo Serviam vo svojom význame zahŕňa sebaobetovanie a dobročinnú lásku, ktorá objíma celý svet.
* Naplnením motta „Serviam“ je služba rodine, škole a prostrediu, kde žijeme.
* Sedem hviezd predstavuje súhvezdie Malej medvedice (Ursa minor alebo tiež Malý voz). Jeho najjasnejšou hviezdou je Polárka, hviezda, ktorá ukazuje pútnikom cestu. Zároveň pripomína sv. Uršuľu, patrónku mládeže, vzdelávania a výchovy, ktorá nás pozýva spraviť všetko preto, aby sme dosiahli našu Polárku, ktorou je Ježiš Kristus.
* Hviezdy na oblohe lákajú k najvyššiemu úsiliu slúžiť, hovoria nám o výškach, ku ktorým majú vzlietnuť naše ideály.
* Kríž je symbolom kresťanskej viery a oddanosti Bohu.
* Zelená farba znaku znamená životnú silu a rast.
* Znak Serviam sa tak stal poznávacím znakom všetkých uršulínskych žiakov po celom svete, symbolom ich spolupatričnosti a vyjadrením jednoty ducha a srdca, ktorá charakterizuje žiakov všetkých uršulínskych škôl.

**Tak poďme tvoriť...**

**Pravidlá súťaže:**

1. Súťažiaci si zvolí jednu z podôb symbolu školy, buď **erb** alebo **logo**.

**Erb** – je symbolom, ktorý podlieha prísnejším pravidlám. Erb musí mať svoju formu a musí sa registrovať v heraldickom registri na ministerstve vnútra. Náklady s tým spojené sú cca 300eur.

Pozri viac: <http://www.minv.sk/?heraldicky_register>

Autor erbu teda nemôže úplne ľubovoľne erb vytvárať . Ako inšpiráciu uvádzame niektoré zaregistrované erby gymnázii na Slovensku (v poradí - *Gymnázium sv. J. Krstiteľa, Gymnázium sv. J. Zlatoústeho Humenné, Gymnázium A. Einsteina Bratislava*):

  

*(zdroj: Heraldický register SR* [*http://www.vs.sk/heraldreg/*](http://www.vs.sk/heraldreg/)*)*

Sova a otvorená kniha je súčasťou erbu každej školy. Ak si vyberiete tvorbu erbu, vytvárajte hlavne **vnútro samotného štítu**.

Mať vlastný zaregistrovaný erb je vecou prestíže a vážnosti, ale nevýhodou sú vyššie náklady spojené s realizáciou registrácie.

**Logo** - je symbolom, ktorý nemá žiadne grafické obmedzenia. Je dôležité si uvedomiť, že by nemal byť príliš zložitý, lebo logo(resp. erb) bude súčasťou napr. darčekových predmetov, školských tričiek alebo mikín a čím je logo zložitejšie, tým je napr. jeho vyšitie nákladnejšie.

Ako príklad uvádzame Ursuline Catholic Primary School Liverpool <http://www.mapac.com/education/parents/uniform/ursulinecatholicL23>, i keď v tomto prípade neboli použité prvky zo znaku Serviam)



2. Svoj návrh podávajte v elektronickej podobe. Ak budete mať návrh kreslený rukou, je potrebné obrázok zoskenovať.

3. Svoje návrhy posielajte do **11. decembra 2013** na vozarova@gamtt.sk .

4. Všetky zaslané návrhy posúdi odborná komisia, v ktorej budú zástupcovia žiakov i pedagógov.

5. Výsledky súťaže budú zverejnené na Gamáckej vianočke dňa 19.12.2013 a na našej webovej stránke.

6. Cenu pre víťaza zabezpečila študentská rada a je to peňažná odmena vo výške **50 eur**. Oveľa väčšou odmenou však budú autorské práva na vytvorený víťazný návrh, čím sa meno výhercu spojí s menom našej školy natrvalo.